Γαλλική κρεμμυδόσουπα
Ανακουφιστική μετά το πολύ ποτό, αλλά και ωραία έναρξη σε ένα γεύμα αξιώσεων, αν σερβιριστεί σε μικρή ποσότητα. Μούρλια έτσι κι αλλιώς.
5 μέτρια ξερά κρεμμύδια, σε λεπτά φετάκια, 3 κουτ. σούπας βούτυρο της αρεσκείας μας (ή 4 κουτ. σούπας ελαιόλαδο - με άλλο γευστικό αποτέλεσμα), 2 κουτ. σούπας αλεύρι για όλες τις χρήσεις, 2 λίτρα ζωμός κότας ή λαχανικών, πολύ ζεστός, αλάτι, 1 μπαγκέτα, λίγο ελαιόλαδο, 200 γρ. γραβιέρα της αρεσκείας μας, τριμμένη
Για να φτιάξουμε γαλλική κρεμμυδόσουπα, αρχικά ρίχνουμε το βούτυρο (ή το λάδι) στην κατσαρόλα και την βάζουμε σε χαμηλή προς μέτρια φωτιά.Μόλις λιώσει το βούτυρο (ή ζεσταθεί το λάδι), ρίχνουμε τα κρεμμύδια και τα σοτάρουμε ανακατεύοντας. Πρέπει να γίνουν διαφανή και να μαλακώσουν χωρίς να πάρουν χρώμα. Θέλουν περίπου 15 λεπτά. Αν χρειαστεί, χαμηλώνουμε λίγο τη φωτιά.Όταν γίνουν διαφανή, πασπαλίζουμε το αλεύρι, δυναμώνουμε λίγο τη φωτιά και συνεχίζουμε το σοτάρισμα, ανακατεύοντας διαρκώς, μέχρι να ψηθεί κι αυτό.Αλατίζουμε.Προσθέτουμε τον ζωμό βραστό. Μπορούμε να κρατήσουμε λίγο και να το προσθέσουμε αργότερα για να ρυθμίσουμε την πυκνότητα της σούπας.Μαγειρεύουμε 20 - 30 λεπτά.Αν θέλουμε, μπορούμε, μόλις μαγειρευτεί, να την περάσουμε στο μπλέντερ, αλλά την κλασική εκδοχή τη σερβίρουμε ως έχει.Κόβουμε φέτες από την μπαγκέτα, τις απλώνουμε σε ταψί, τις ραντίζουμε με ελάχιστο λάδι και τις βάζουμε στο φούρνο να στεγνώσουν καλά, να γίνουν σαν φρυγανιές.Όταν είμαστε έτοιμοι για το σερβίρισμα, βάζουμε τριμμένη γραβιέρα πάνω στις ψημένες φέτες του ψωμιού και τις βάζουμε στο γκριλ για λίγο, ίσα να λιώσει το τυρί.Βάζουμε στα πιάτα την κρεμμυδόσουπα και 1 - 2 φέτες με το λιωμένο τυρί από πάνω.
Κρεμμύδι,Τυρί